Sõda Ühendriikide vastu ja sellega seotud viimaste asumaade kaotus a. 1898 viib hispaanlased teele, mida Ganivet ette märkinud. Nagu lootuse ja elu säde tekib noores generatsioonis tahe oma kodu­maad välja viia kaaosest. Kogu oma jõu tahab see sugupõlv anda sellele ideele. See ,,98-te  aastate generatsioon", nagu ta ennast süm­boolselt nimetab, otsib allakäinud maa varemeist kõike väärtuslikku, millega saaks üles ehitada uut Hispaaniat. Ta tunnistab ausalt üles, et ta ise on süüdi mineviku viletsuses ja ta kannab oma südames üleva tuleviku hõõguvat ideaali. Uuendus rajatakse teadmisele, et hispaanlased on oma osa käest ära mänginud sellepärast, et nad on loidu lasknud mõistuse ohjad. Oma enese vigadest tahavad nad am­mutada jõudu elustamaks ülesehitustööd.